[{"text_idx": "#000000", "text": "Perzhiou\u0300 dibar zo gant ar brezhoneg e-ken\u0303ver e skrivan\u0303. War ar bajenn-man\u0303 e kinnig deoc\u2019h An Drouizig un nebeud perzhiou\u0300 dibar ha rein\u0303 a ra skoueriou\u0300 eus lizherennerezhiou\u0300 implijet evel lizherennerezh vreizhek."}, {"text_idx": "#000001", "text": "Ul lizherenn implijet e brezhoneg hag e latin eo ar \u201cK barrennet\u201d. Stummet eo gant al lizherenn K gant ar varrenn a-dreuz dezhi. Gallout a reer gwelout ar \u201cK barrennet\u201d er marilhou\u0300 evit anviou\u0300-lec\u2019h pe anviou\u0300-familh : \ua742je\u0301ze\u0301quel evit Kerje\u0301ze\u0301quel, \ua742moisan evit Kermoisan. Abaoe 1955 eo difennet gant kemennadur hollek marilh ar boblan\u0303s ha gwelet eo evel \u201cdistresadur diguzh ar reizhskrivan\u0303\u201c."}, {"text_idx": "#000007", "text": "Degemer ar K barrennet gant Unicode"}, {"text_idx": "#000008", "text": "Diviz gant Ken Whistler, rener teknikel Consortium Unicode, gant Patrick Andries. \u00ab En em glemm a ra lod eus ar Vreizhiz ma vez kavet K barrennet ebet nag arouezennou\u0300 o-unan evit ober ar CH ha C\u2019H ... \u00bb"}, {"text_idx": "#000009", "text": "E miz Meurzh 2008 e vez termenet lizherennou\u0300 ar K barrennet gant Unicode 5.1."}, {"text_idx": "#000010", "text": "Klokaet ez eus bet un nodrezh (anvet KELT UNICODE) evit renkan\u0303 an dibarder breizhek-se. Kavet e vez enni div skouerenn lizherennerezhel."}, {"text_idx": "#000011", "text": "Evit sternan\u0303 anezhi e c\u2019hellit kopian\u0303 ar restr TTF er renkell C:\\WINDOWS\\FONTS (pe D:\\WINNT\\FONTS ...). Evit ober gant an arouezenn-se e-barzh ho arload e vo ret deoc\u2019h diuz an nodrezh KELT UNICODE ha neuze ensoc\u2019han\u0303 an arouezenn-se a-drugarez d\u2019an arc\u2019hwel Inse\u0301rer->Caracte\u0300res Spe\u0301ciaux adalek lan\u0303ser pennan\u0303 Microsoft Word da skouer pe adalek ar goulev \u00ab Taolennad an Arouezennou\u0300 \u00bb (arc\u2019hwel De\u0301marrer->Exe\u0301cuter... charmap.exe)."}, {"text_idx": "#000012", "text": "Hag unan all, KB CURVE e anv, rodellek anezhi hag e vez kavet ter seurt enni:"}, {"text_idx": "#000014", "text": "M\u2019ho peus ezhommou\u0300 dibar e c\u2019hell bezan\u0303 klokaet n\u2019eus forzh peseurt nodrezh gant ar gevredigezh Korvigellou\u0300 An Drouizig. Atav e vo gwelloc\u2019h gant un nodrezh frank a wiriou\u0300. Diazezet e vo ar K barrennet war stumm K ho nodrezh. Gallout a rit mont e darempred ganeoc\u2019h dre bostel."}, {"text_idx": "#000015", "text": "Alies pa glasker un tipografiezh krouet e Breizh, liammet ouzh sevenaduriou\u0300 Breizh pe ouzh mennozh ar vreizhadelezh, en em gavomp gant re nebeud a zibabou\u0300. N\u2019eo ket nevez ar gudenn, hag abaoe derou\u0300 an 20vet kantved ha skignan\u0303 ar skorou\u0300 moullet er boblan\u0303s ez eus bet klasket diskoulmou\u0300 gant lizherennerien\u00b7ezed pe grafourien\u00b7ezed. Danvez al levr Skritur gant Fan\u0303ch an Henaff eo ar glaskerezh-se."}, {"text_idx": "#000017", "text": "Un doare-skrivan\u0303 dibar d\u2019al lizherenneg latin ha gresian implijet eus an trede kantved d\u2019an eizhvet kantved eo an onciale. Krouet eo bet diwar pennlizherennou\u0300 ha dornskrivadur kozh roman. Skritur ar c\u2019hCodex eo, stummet ouzh ar bluenn. E derou\u0300 an 9vet kantved e vez erlerc\u2019hiet muioc\u2019h-muian\u0303 gant al lizherennou\u0300 karolinat, ha ne vez implijet nemet evit tresan\u0303 penn-kentan\u0303 al levriou\u0300 pe pennadou\u0300, evel pennlizherennou\u0300. Lakaet eo bet da vont diwar wel da vat eus an implij boaz gant an tiez-embann. An hanter-onciale, hag he deus roet an tipografiezhiou\u0300 enezat iwerzhonat hag angl-ha-saoz, ne zeu ket eus an onciale met kentoc\u2019h eus an dornskritur roman hag eus doareou\u0300-skrivan\u0303 broadel diorroet goude kouezh an Impalaeriezh Roman. [Source]"}, {"text_idx": "#000018", "text": "Eus ur savboent istorel n\u2019eo ket breizhek an on\u0303sial ha dont a ra kentoc\u2019h eus ar Grennamzer en Europa ar C\u2019ho\u0302rnog. Koulskoude e vez gwelet alies evit taolennin\u0303 mennozh ar vreizhadelezh. Peogwir e vez krouet hec\u2019h identelezh dre hec\u2019h implij stank gant an tiez-moullan\u0303 ha n\u2019eo ket dre hec\u2019h orin istorel pe douaroniel. Evel-se e vez gwelet al Libra, hag a zo belgiat, evel un tipografiezh breizhek, goude m\u2019eo bet implijet meur a wech abaoe ar bloavezhiou\u0300 1930 en embann. Er memes mod eo bet implijet ar Vulcain (evel tipografiezhiou\u0300 mentoniel all krouet el luskad Art De\u0301co) evel un nodrezh vreizhek ivez, goude m\u2019eo bet implijet gant ar Seiz Breur."}, {"text_idx": "#000019", "text": "Skoueriou\u0300 eus implij an on\u0303sial evel nodrezh vreizhek"}, {"text_idx": "#000020", "text": "Arouez eus implij an onsial evel nodrezh breizhek eo al Libra."}, {"text_idx": "#000021", "text": "Savet e penn-kentan\u0303 gant teuzerezh Plantin eus Anvers, Bro-Velgia, e oa bet implijet nodrezh \u00ab LibraBreizh \u00bb gant an tiez-embann e Breizh er bloaziou\u0300 1930. Berzh he doa graet adalek an derou\u0300 ha moulet e vez c\u2019hoazh hiziv an deiz ganti ur bern traou\u0300 e Breizh. Kavet e vez anezhi war skritellou\u0300 an tiez-krampouezh, tiez-pred, tavarniou\u0300, staliou\u0300-levr, embannaduriou\u0300 a bep seurt ... Degas a ra da son\u0303j eus nodrezhiou\u0300 iwerzhonat, tost a-walc\u2019h eo hec\u2019h arouezennou\u0300 d\u2019an on\u0303sialou\u0300."}, {"text_idx": "#000022", "text": "Skouerou\u0300 eus implij al Libra evel nodrezh breizhek"}, {"text_idx": "#000025", "text": "Heverk eo ar Brito gant ar stumm lemm a gaver e pep arouezenn. Beg ar c\u2019halam eo, korzenn benet ar skribed kentan\u0303 war taolennigou\u0300-pri. 350 arouezenn zo ganti : golein\u0303 a ra evel-se an holl lizherennou\u0300 e meur a yezh. Rein\u0303 a ra tu ivez da skrivan\u0303 en un doare emgefreek ereaduriou\u0300 ar yezhou\u0300 keltiek, evel C\u2019H pe GW brezhoneg, LL kembraeg, hag all."}, {"text_idx": "#000026", "text": "Niverelaet ha stabilaet eo bet ar Brito e 2011 gant sikour Yoan De Roeck ha Malou Verlomme. Hiziv an deiz e c\u2019haller implijout anezhi evit skorou\u0300 moullet ha niverel. N\u2019eo ket digoust ha gallout a rit prenan\u0303 anezhi war lec\u2019hienn Fan\u0303ch an Henaff."}, {"text_idx": "#000028", "text": "Treset eo bet an destenn eus logo nevez Rannvro Breizh gant an nodrezh \u00ab Spotka Alternate \u00bb. Krouet e oa bet an nodrezh-se gant Xavier Dupre\u0301, ul lizherennour yaouank gall. Gallout a rit pellgargan\u0303 teul kinnig al logo nevez-se aman\u0303."}, {"text_idx": "#000029", "text": "Mammennou\u0300 war al lizherennerezh e Breizh"}, {"text_idx": "#000030", "text": "Setu ul levrlennadurezh verr war al lizherennerezh breizhat ha kelt."}, {"text_idx": "#000032", "text": "Steun\u0303v al lec'hienn - Plan du site"}, {"text_idx": "#000035", "text": "Furmskrid darempredin\u0303 \u2013 Formulaire de "}, {"text_idx": "#000036", "text": "Menegou\u0300 lezenn - Mentions le\u0301gales"}]